**Salvaţi-vă prin limbă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ion Hadârcă

S-au otrăvit pe văi izvoare

Şi mierea adunată-n floare.

S-a otrăvit barbar văzduhul

De ce s-a otrăvit şi duhul,

De ce şi graiul?!

Sculaţi-vă, sculaţi-vă, sculaţi-vă

Din somnul cel de moarte!

Salvaţi-vă, salvaţi-vă, salvaţi-vă

Prin limbă şi prin carte!

S-a otrăvit privighetoarea

Şi firul ploii şi ninsoarea.

S-a otrăvit barbar văzduhul –

De ce s-a otrăvit şi duhul,

De ce şi graiul?!

Sculaţi-vă, sculaţi-vă, sculaţi-vă

Din somnul cel de moarte!

Salvaţi-vă, salvaţi-vă, salvaţi-vă

Prin limbă şi prin carte!

S-a otrăvit dulceaţa poamei

Şi laptele din sânii mamei.

S-a otrăvit barbar văzduhul

De ce s-a otrăvit şi duhul,

De ce şi graiul?!

Sculaţi-vă, sculaţi-vă, sculaţi-vă

Din somnul cel de moarte!

Salvaţi-vă, salvaţi-vă, salvaţi-vă

Prin limbă şi prin carte!